ESPN

ESPN (קיצור של Entertainment and Sports Programming Network) היא רשת טלוויזיה אמריקאית המפיקה ומשדרת תוכניות ואירועי ספורט מסביב לשעון, רובם מארצות הברית. הרשת נוסדה ב-1979 על ידי משפחת רסמוסן, ומאז 1996 היא בבעלות חברת וולט דיסני (80%) ותאגיד הרסט תקשורת (20%). 

הרשת משדרת במעל 150 מדינות ברחבי העולם, בכ-20 ערוצים שונים. עיקר התוכניות משודרות ממטה הרשת בבריסטול , קונטיקט. לרשת הסכם עם ABC במסגרתו משודרות תוכניות הספורט של ABC תחת המותג ESPN on ABC. לרשת כ-92 מיליון מנויים בארצות הברית והכנסותיה ב-2014 הוערכו ב-10.8 מיליארד דולר, מתוכם 3.9 מיליארד מפרסומות ו-6.9 מיליארד דולר מדמי מנוי.

השידור הראשון של הרשת בספטמבר 1979, היה של תוכנית הדגל שלה "ספורט סנטר", שמאז שודרו ממנה למעלה מ-30,000 פרקים. במרוצת השנים נרכשו זכויות שידור של כל הליגות המקצועניות הבכירות בארצות הברית, וכן משודרות באופן קבע גם תחרויות בולטות בליגת המכללות האמריקאית. שידורי הרשת הרצופים, ובמיוחד התמקדותה בקטעים בולטים קצרים (Highlights), הפכו לחלק מהתרבות הפופולרית בארצות הברית. 

נכון לשנת 2016 לערוצי ESPN יש את זכויות השידור למשחק המרכזי (Monday night football) של ליגת ה-NFL, ליגות ה-NBA וה-WNBA, ליגת ה-MLB, ליגת ה-MLS, משחקי הגמר של ליגת הפוטבול במכללות, מרוצי נאסקאר, טורניר המונדיאל וליגת האלופות בכדורגל. כמו כן הערוץ משדר את אליפות העולם בפוקר, ה-WSOP.

בשנת 2005 עלה אתר האינטרנט "ESPN.com", שהצליח בתקופה הקצרה של פעילותו להפוך לאתר הספורט הפופולרי ביותר ברשת. 

מאז 1993 מחלקת הרשת את פרסי ה-ESPY לספורטאים, בטקס שהתקבע כמקביל לפרסי האוסקר והגראמי. 

בישראל שודר ערוץ "ESPN ישראל" שהתבסס על תוכני הערוצים האמריקאים ומהפיד הדרום אפריקאי, ותכנון לוח המשדרים שלו נעשה לפי "בלוקים" של תוכניות שנרכשים לשידור יחד. חלק מתוכניות ערוץ הספורט הישראלי, כגון "חדשות הספורט" ו"יציע העיתונות" קיבלו השראתן מתוכניות מקבילות בערוץ ESPN.

ביולי 2010 הופסקו שידורי "ESPN ישראל" ב-HOT והערוץ שודר ב-yes בלבד. בסוף חודש מרץ 2011 הערוץ חזר לשידורי HOT. ב-31 ביולי 2013 הופסקו כליל שידורי הערוץ בישראל, עקב החלטת הנהלת ESPN במסגרת תוכניתה לצמצום עלויות.

תוכניות בולטות ברשת
SportsCenter – תוכנית הדגל של הערוץ, משודרת מ-7 בספטמבר 1979, בתחילה שודרה פעם ביום ונכון ל-2015 משודרת בתדירות גבוהה, עד לכדי 12 פעמים ביממה. התוכנית כוללת חדשות ספורט, תוצאות, וקליפים של ביצועים בולטים. התוכנית זכתה בפרס אמי לתוכניות ספורט בשנים 1990, 1996, 2003 ו-2004
Pardon the Interruption – תוכנית יומית בהנחיית פרשני הספורט מייקל וילבון וטוני קורנהייזר, בה הם דנים באירועי ספורט אקטואליים, התוכנית עלתה לשידור לראשונה ב-22 באוקטובר 2001 וזכתה בפרס אמי לתוכניות ספורט ב-2009.
Around the Horn – תוכנית יומית ובה מנחה ו-4 פרשני ספורט מחווים דעתם ומתווכחים על אירועי ספורט אקטואליים 
Baseball Tonight – תוכנית יומית בענייני בייסבול המסכמת את משחקי היום ליגת ה-MLB, התוכנית זכתה בפרס אמי לתוכניות ספורט ב-2002
College GameDay – תוכנית שבועית בענייני פוטבול העוקבת אחר פוטבול המכללות. זכתה בפרס אמי לתוכניות ספורט ב-2007, 2009, 2010, 2013.
Mike & Mike – תוכנית רדיו המשודרת במקביל גם בטלוויזיה, בהנחייתם של מייק גוליץ ומייק גרינברג. התוכנית שודרה לראשונה ב-1998. 
SportsNation – תוכנית המבוססת על תכנים שמציעים צופים ומציגה סקרי דעת קהל בענייני ספורט שונים
E:60 – תוכנית תחקירים המשודרת מ-2007
Monday Night Countdown – תוכנית שבועית בנושא פוטבול המסקרת את המשחק המרכזי של המחזור בליגת ה-NFL. משודרת מ-1993
Sunday NFL Countdown (וקודם לכן NFL GameDay) – תוכנית שבועית בנושא פוטבול המסקרת את מחזור המשחקים בליגת ה-NFL. משודרת מ-1985. התוכנית זכתה בפרס אמי לתוכניות ספורט בשנים 1988, 1991, 1994, 1995, 2001, 2003, 2006
First Take – תוכנית פרשנות המשודרת מדי בוקר מאז 2007, בהנחיית סטיבן איי סמית' (מ-2012) ומקס קלרמן (מ-2016). עד 2016 הגיש את התוכנית סקיפ בייליס שעבר לרשת FOX

 קישורים חיצוניים 



 אתר האינטרנט של הרשת

 הערות שוליים 

קטגוריה:ערוצי טלוויזיה אמריקאיים
קטגוריה:ערוצי ספורט
קטגוריה:דיסני: טלוויזיה
קטגוריה:תקשורת ספורט בארצות הברית